מגי קיו

מרגרט דניס קוויגלי (באנגלית: Margaret Denise Quigley; נולדה ב-22 במאי 1979), הידועה בשם מגי קיו (Maggie Q), היא שחקנית קולנוע וטלוויזיה ודוגמנית אמריקאית, אשר ידועה בעיקר בשל תפקידה הראשי בסדרת הפעולה "ניקיטה" (2013-2010) ברשת The CW ובזכות הופעתה בתור סוכנת ה-FBI האנה וולס בסדרה "השורד המיועד" (2019-2016) בנטפליקס. בקולנוע היא מוכרת בין היתר בשל כיכובה בסרטים "משימה בלתי אפשרית 3", "מת לחיות 4.0", "המאמין", "אי האשליות" ובזכות תפקידה בתור טורי וו בסדרת סרטי "מפוצלים". קיו נולדה וגדלה בהונולולו שבהוואי. הוריה הכירו כאשר האב שירת בווייטנאם במהלך מלחמת וייטנאם. לקיו ארבעה אחים. היא קיבלה מלגת ספורט לאוניברסיטה פרטית ותכננה ללמוד וטרינריה, אך עקב כך שמשפחתה לא יכלה לסייע לה כלכלית היא עזבה את הוואי בקיץ כדי לעבוד ולחסוך כסף. קיו החלה את קריירת הדוגמנות בגיל 17, כשבעצת חברתה ניסתה את מזלה בדוגמנות בטוקיו, ובהמשך בטייפה, ללא הצלחה. לבסוף הגיעה להונג קונג, שם משכה את תשומת לבו של השחקן ג'קי צ'אן. הוא ראה בה פוטנציאל גבוה להשתתפות בסרטי פעולה, ולימד אותה את אמנויות הלחימה. בשנת 1998 הופיעה לראשונה בטלוויזיה בתוכנית "בית הדרקון" שזכתה להצלחה באסיה. בשנת 2001 השתתפה בתפקיד קטן בסרט הפעולה ההוליוודי "שעת שיא 2" לצד ג'קי צ'אן ב-2002 כיכבה בסרט הפעולה נשק ערום. כן השתתפה בסרטים מסביב לעולם בשמונים יום (2004), משימה בלתי אפשרית 3 (2006) לצד טום קרוז, ומת לחיות 4 (2007) לצד ברוס ויליס. בנוסף כיכבה במשחק הווידאו "Need for speed - Undercover", שיצא ב-2008, בתור סוכנת FBI מפתה בשם צ'ייס לין (באנגלית Chase Linh). בשנת 2010 גילמה את מאי שִׁירָאנְוּי בסרט "מלך הלוחמים", המבוסס על סדרת משחקי הווידאו בעלת אותו השם. בנוסף החלה באותה שנה לככב בסדרת הפעולה המחודשת "ניקיטה" בתפקיד הראשי, ניקיטה. בשנת 2014 שיחקה בסרט "מפוצלים", ושנה לאחר מכן בהמשכו "מורדים". בשנת 2016 השתתפה בסדרה ״השורד המיועד״ כסוכנת FBI בשם האנה וולס. שתי עונותיה הראשונות שודרו ברשת הטלוויזיה ABC, והעונה השלישית והאחרונה שודרה בספק שירותי הסטרימינג נטפליקס. באותה שנה שיחקה בסרט השלישי "נאמנים" בטרילוגיית מפוצלים. בשנת 2018 שיחקה בסרט "הבריטים באים" בכיכובם של אומה תורמן וטים רות'. באותה שנה שיחקה בתפקיד הראשי בסרט האימה "סיוט משפחתי". בשנת 2020 שיחקה בסרט האימה העל-טבעי "אי האשליות" לצד לוסי הייל. בשנת 2021 כיכבה במותחן הפעולה "הנוקמת" של הבמאי מרטין קמפבל. קיו יצאה בעבר עם השחקן דניאל וו מהונג קונג, ששיחק לצידה ב"נשק ערום", ועם הדוגמן הקוריאני-אמריקאי דניאל הניי. בשנת 2014 החלה לצאת עם השחקן דילן מקדרמוט, אותו הכירה על הסט הסדרה "מטרידן". השניים התארסו ב-14 בינואר 2015; הם סיימו את מערכת היחסים שלהם בפברואר 2019. קיו היא טבעונית ופעילה לקידום איכות הסביבה וזכויות בעלי חיים. במסגרת פועלה, השתתפה מספר פעמים בקמפיינים של PETA לקידום טבעונות. בנוסף, היא מתנגדת אקטיבית לשימוש בפרוות בסרטיה. היא חרשת באוזנה השמאלית. מתגוררת כיום בלוס אנג'לס, קליפורניה. אתר האינטרנט הרשמי של מגי קיו מדיה וקבצים בנושא מגי קיו בוויקישיתוף מגי קיו, ברשת החברתית פייסבוק מגי קיו, ברשת החברתית אקס (טוויטר) מגי קיו, ברשת החברתית אינסטגרם מגי קיו, במסד הנתונים הקולנועיים IMDb (באנגלית) מגי קיו, באתר "אידיבי", מאגר הידע העברי לקולנוע ישראלי ועולמי מגי קיו, באתר AllMovie (באנגלית) מגי קיו, באתר Rotten Tomatoes (באנגלית) מגי קיו, באתר Metacritic (באנגלית) מגי קיו, במסד הנתונים הקולנועיים KinoPoisk (ברוסית) נתונים על קריירת הדוגמנות של מגי קיו, באתר The Fashion Model Directory (באנגלית) הלית קולט‏, מגי קיו, כוכבת "ניקיטה" בראיון בלעדי: לא רק כוסית, באתר וואלה, 9 באוגוסט 2011 שירית גל, מרביצה הופעה: ריאיון עם כוכבת "ניקיטה", באתר Xnet‏, 14 באוגוסט 2011 Hollywood actress Maggie Q on how becoming vegan can help save the planet, HEALTH & ENVIRONMENT, scmp.com, 21 October, 2017 Maggie Q: Fight Climate Change With Diet Change, PETA (People for the Ethical Treatment of Animals) Maggie Q Sounds Off on Why She’s Vegan, mercyforanimals.org, October 25, 2017